ବ୍ରିସବେନ ୧୮।୦୧ଃ ନିଜ ଟେଷ୍ଟ କ୍ୟାରିୟରରେ ପ୍ରଥମ ଥର ୫ ଓ୍ବିକେଟ୍ ନେବା ପରେ ମହମ୍ମଦ ସିରାଜ ଭାବୁକ ହୋଇ ପଡିଥିଲେ। ତାଙ୍କୁ ନିଜର ଭାବନା ବ୍ୟକ୍ତ କରିବା ସହଜ ନଥିଲା। ମାତ୍ର ଏହି ଦ୍ରୁତ ବୋଲର ସୋମବାର ଭାରତୀୟ ବ୍ୟାଟସମ୍ୟାନଙ୍କୁ ଗାବାର ପିଚ୍କୁ ନେଇ ସତର୍କ କରାଇଛନ୍ତି। ସେ କହିଛନ୍ତି ଯେ, ପିଚ୍ରେ ହାଲୁକା ଫାଟ ସୃଷ୍ଟି ହୋଇଛି।
ସିରାଜ୍ ଚତୁର୍ଥ ଟେଷ୍ଟରେ ଅଷ୍ଟ୍ରେଲିଆର ଦ୍ବିତୀୟ ଇନିଂସରେ ୭୩ ରନ ଦେଇ ୫ ଓ୍ବିକେଟ୍ ନେଇଛନ୍ତି। ଘରୋଇ ଦଳ ଦ୍ବିତୀୟ ଇନିଂସରେ ୨୯୪ ରନରେ ଅଲଆଉଟ୍ ହୋଇ ଭାରତ ସମ୍ମୁଖରେ ପ୍ରଥମ ଇନିଂସ ଅଗ୍ରଣୀ ଭିତ୍ତିରେ ୩୨୮ ରନର ବିଜୟ ଲକ୍ଷ୍ୟ ରଖିଛି। ସିରାଜଙ୍କ ମତରେ ପିଚ୍ର ଅନେକ ଜାଗାରେ ଫାଟ ସୃଷ୍ଟି ହୋଇଛି। ଫଳରେ ପିଚ୍ରେ ଅସମାନ ବାଉନ୍ସ ଦେଖିବାକୁ ମିଳିଛି।
ସିରାଜ ସୋମବାର ଭର୍ଚୁଆଲ ପ୍ରେସ କନଫରେନ୍ସରେ କହିଛନ୍ତି, ଯେବେ ବିପକ୍ଷ ଦଳ ବୋଲିଂ କରିବେ ନିଶ୍ଚିତ ରୂପେ ପିଚ୍ରେ ଫାଟ ଯୋଗୁଁ ବ୍ୟାଟସମ୍ୟାନଙ୍କ ମନରେ ବ୍ୟାଟିଂ ବେଳେ କିଛିଟା ଭ୍ରମାତ୍ମକ ଭାବନା ସୃଷ୍ଟି ହେବ। ଖେଳର ଶେଷ ଦିନରେ ହିଁ ପିଚ୍ କେମିତି ବ୍ୟବହାର କରିବ ଦେଖିବାକୁ ବାକି ରହିଲା।
ସେ କହିଛନ୍ତି, ଆମର ଲକ୍ଷ୍ୟ ସିରିଜ୍ ଜିତିବା ଉପରେ ରହିଛି। ବିଶେଷ କରି ଏତେ ଖେଳାଳି ଆହତ ହେବା ସତ୍ବେ ଆମ ଦଳ ପ୍ରଥମ ଇନିଂସରେ ଆୟୋଜକ ଦଳକୁ ଚ୍ୟାଲେଞ୍ଜ ଦେଇଛି। ସିରାଜ ସଟ୍ ପିଚ୍ ବଲରେ ଷ୍ଟିଭ୍ ସ୍ମିଥ୍ଙ୍କ ଓ୍ବିକେଟ୍ ନେଇଛନ୍ତି। ସିରାଜ କ୍ରମାଗତ ସହଯୋଗ, ସମର୍ଥନ ଓ ମନୋବଳ ବୃଦ୍ଧି ପାଇଁ ଅଧିନାୟକ ଆଜିଙ୍କ୍ୟ ରାହାଣେଙ୍କୁ କୃତଜ୍ଞତା ଜଣାଇଛନ୍ତି।
